Megműtötték a Real Madrid sérült klasszisát | Hosszabbítás
Megműtötték a Real Madrid sérült klasszisát
2020/03/05 21:38
A spanyol fővárosi klub csütörtöki bejelentése szerint a múlt nyáron több mint 100 millió euróért vásárolt csatár operációján a csapat orvosai is részt vettek Dallasban. A futballistát most megfigyelés alatt tartják egészen addig, amíg elkezdheti a rehabilitációt.
Hazardnak február 22-én, a Levante vendégeként játszott és 1-0-s madridi vereséggel zárult bajnoki mérkőzésen tört el a jobb bokája, alig egy héttel azután, hogy korábbi sérüléséből felépülve visszatért a pályára.
A 29 éves játékos bokájában november végén, a Paris Saint-Germain elleni Bajnokok Ligája-mérkőzést követően mikroszkopikus törést állapítottak meg, emiatt csaknem három hónapig nem állt csapata rendelkezésére.